شەفەق
نیوز/ دیارە ک سیمای وەناوچگن کۆشک حکومەتی و ئەو رویداویلە ک لەپشتی لەناوچەی خەزرا
وە ماوەی شەویگ ونیم رووژ بوین، لە رووژەیل ٢٩-٣٠ ئاب گوزەشتە،  ئەوەسا هەر لە یاد ئەو رووژنامەوانەیلە مینێد ک
لەناو ئەو رویداوەیلە بوین، نەگ تەنیا جویر لایەنیگ تا باس راسیەگە بکەن، باوجی جویر
بەشیگ لەو سیمایل رخبردنە ک هاتە روییان، ک هەکاتی فیلمەیل هۆلیوود، کەفتنە وەر دەسدرویژی
مادی و لەشییگ هیمان بەشیگیان زیان لەلی دوینێد، یەک شەو و نیم ئی رووژەگە ک ناوچەی
(خەزرا)ی سەوز بویە ناوچەی سووریگ وە گشت واتەیل ووشەگە.
پەیامنێر
ئاژانس شەفەق نيوز: مەرگ وەچەو خوەم دیم
حەیدەر
شێخ پەیامنێر ئاژانس شەفەق ئویشێد: لە ساعەت پەنج ئیوارەی دووشەممەی ٢٩ ئاب ٢٠٢٢، هەنای
توومار مانگگردن لایەنگرەیل رەوت سەدر کردیام، و هەنای خوازیم لەنزیک پیەڵ موعەلوق
وەرەو بینای ئەنجومەن نوینەرەیل لەناو ناوچەی خەزرا بچم، و مەوقەی کیشانەوە و دەرچگن
لە ناوچەی خەزرا، بومب دویکەڵ وگاز کەفتە نزیکم، و بڕیگ لە ناڕەزایل لە وەردەمم کەفتن،
چوینکە وە گازەگە تاسیان، بیجگە گولەی پلاستیکی و گولەی زنی، و لەی مەوقە مەرگ وەچەو
خوەم دیم.
حەیدەر
شێخ هەمیش ئویشێد" هەنای تەقەلا دام تا بڕەسمە دەروازەی ناوچەی خەزرا، و هەنای
رەسیمە بینای پەرلەمان، کەفتمە وەر گولەی لاستیک و گولەیگ لە دەس چەپم دریا، ک مۆبایلمیش
شکیا، و هەمیش لۆگۆی ئاژانسەگە شکیا، و چەن ئامیریگ لەلیم گوم بوی، ئیجا ناڕەزایل ئەرا
خەسخانەی کیندی بردنەم.
لە مەوقەی
توومارکردن، ودویای ئەوە ک رخەیل ئەمنی زیایەو بوین، ئیدارەی ئاژانس شەفەق نیوز داوا
لە حەیدەر و مەجتەبای وینەگر کرد وە کوتپڕ لەوناوە نەمینن، و دووپات کرد ک ژیانیان
لە توومارکردن رووژنامەوانی گرنگترە.
هەکاتی
شەوەیل ساڵ ٢٠٠٣ و سەختتر لە جەنگ مووسڵ
سەرمەد
قاس پەیامنێر کەناڵ حوڕە ئەرا ئاژانس شەفەق نیوز ئویشێد: هەنای لایەنگرەیل رەوت سەدر
پارچەیل کۆنکرێت نزیک کۆشک حکومەتی رمانن، و چوینکە خوەینشاندان وەرجەیە توومار کردمە،
زانستم ک دویای رمیان پارچە کۆکریتەگە ئەوەسا بوودە خوین و تەقەکردن، و لە چگنم ئەرا
کۆشکەگە دوودڵ بوێم،  هەرچەن سیماگە ئەوە هان
دەێد بڕەسێدە دویرتیرن خاڵیگ، و لەناوڕاس جادەگەی ناوبەین کۆشک حکومەتی وپەرلەمان کیڤەی
گولەیگ فرە لە نزیکم رەسیە گووشم، و ئەو مەوقە بویە بڕیاریگ  ک کەمیگ خوەمان بخەیمنە دیریگ لە چگن ئەرا ناوچەگە،
چوینکە لەیرایش توومارکردن هەس، و هەمیش چوینکە ئێ کارە پەیوەندی وە بیوەیی پیشەیی
دیرێد.
قاس
هەمیش ئویشێد: وەگەرد نزیکبوین ساعەتەیل شەو، وەگەرد تەقەلای دەرچینمان لە بینای پەرلەمان،
هیزیگ تەقە لەلیمان کرد، و لەناو گیر هاتیمن، وتەقەکردن فرەیگ بوی، و بومبیگ دەنگی
دیم وەرەو هوتێل رەشید وەشیا، وئی تەقەکردن و وەردەوەردە تا شەفەق وەردەوام بوی، ک
شەوەیل ٢٠٠٣ خستە یادم، و هەمیش ئەو تەقەکردنە لە ساڵەیل ٢٠٠٥ و ٢٠٠٦ خستە هویرم، و
توەنم بویشم ئی شەوە لە توومارکردن جەنگ رزگارکردن نەینەوا لە چنگ داعش سەختتر بوی،
چوینکە لەورا سیستەمیگ ئەرا کارەگە بوی، باوجی لەیرا نیەزانێد کی تەقە کەێد، و ویرەیش
نییە ک بویشێ توو رووژنامەوانیێ، چوینکە هاتێ وەکوتپڕ بکریەێدە ئامانج، و ئەرا یەکەم
جارە کڵاو و قەڵغان کردیمنە وەر، ک یە یەکەم جارە ئی کارە لەناوچەی خەزرا بوود.
رووژ
سێشەممە: لاییگتر لە باسەگە
موستەفا
لەتیف پەیامنێر کەناڵ دیجلە ئەرا ئاژانس شەفەق نیوز ئویشێد: لە ساعەت دوانزەی نیمەڕو
رووژ سێشەممە، دەسکردیمنە توومارکردن ئاسایی ئەرا رویداوەیل بەغداد،  ئیمە لە چواڕیان تەشریع بویمن، لە نزیک بنکەی پۆلیس
ساڵحیە، و داشتیمن رەوانگەی وەردەوەردەی ناوبەین مانگگرەیل وهیزەیل ناوچەی خەزرا کردیمن،
کەفتیننە وەر گولەی هاوەن، ک لەوە دەمچەو و ملم زەخمدار بوین، وهیمان پەراشە لە دومچەوم
مەنیە، و لەبان ئەوە بریامە خەسخانەی کەرامە ئیجا هەواڵەم کریا خەسخانەی کازمیە، و
لەورا وتن تەندروسیم خاسە، و بایەتە مقەیەتی خوەم بکەم، تا ئەوەنە پەراشەیل درارن.
پەلامار
و دویکەڵ وهیزیگ دەمپیچیاگ نەناسریاگ
وە گلەوخواردن
ئەرا رویداوەیل رووژ دووشەممەی ٢٩ ئاب ٢٠٢٢، پەیامنێرەیل بڕیگ لە کەناڵەیل ئاسمانی
ک توومار ئەو رویداوەیلە کردن، باس زانیاریەیلیگ هاوشیوە لە باوەت کەفتنیان لەوەر دەسدرویژی
لەلایەن هیزەیلیگ کردن ک ناسنامەیان نەناسریاگە و نیەزانن ئەرا دەسدرویژی لەلیان کریا،
هەرچەن بەڵگەی راگەیانن داشتنە.
عەمار
غەسان پەیامنێر کەناڵ رەشید ئەرا ئاژانس شەفەق ئویشێد: هەنای کۆشک حکومەتی چووڵ کریا،
دەسکریا تەقەکردن لە دەیشت کۆشکەگە، و بومب دەنگی وبومب دویکەڵ وەشیا ناو کۆشکەگە،
و ناڕەزایەیل وەرەو ناو کویچەیل واین، و ئیمەیش وەگەردیان چگیمن، چوینکە نیەزانیمن
ئی ریەیلە وەکوو دەرچن، ئیجا بویە وەشانن گولەی زنی.
غەسان
هەمیش ئویشێد: وینەگریگ دیم گولە رەسیە پای، و هیزیگ دەمپیچیاگ وە بەرگ سیا وەبی هویچ
نشانەیگ پەلامار من و وینەگرەگە دان، ک دویای ئەوە دەسگیر وینەگرەگە کردن، و هەنای
تواستم قسە وەرد ئەفسەریگ دەمپیچیاگ وە پلەی رائد و سەربازەیلی بکەم، و وەپیان وتم
ئیمە کەناڵیگ ئاسمانییمن، ئەڕا وینەگرەگە دەسگیر کەین؟، وەشکیانە پیم وە کوتەک وسۆندە،
و هەنای لەدەسیان دەرچگم بومبیگ دویکەڵ ئەرام وەشانن،  هەرچەن ئیمە تەنیا لایەنیگ راگەیانن بویمن، و وەگەرد
هویچ لایەنیگ نییمن.
مەهدی
غەریب پەیامنێر کەناڵ وای نیوز ئەرا ئاژانس شەفەق نیوز ئویشێد:  گرووپە چەکدارەیل ک بەرگ سیا پووشن دەس لە ناڕەزایل
وە شیوەیگ هەڕمەکی وەشانن، ودیانە لەشیان و سەریان، و هەنای ئی وینە توومار کردیام،
بومبەیل دویکەڵ کەفتن، ونزیک بوێ یەکگیان بەێدە بان سەرم، و تویش تاسیان تیژیگ هاتم،
و برادەرەیل بردنەمە خەسەخانە.
غەریب
دیاری کرد ک نزیک بوی ئی رویداوە لە هووشمان بوەێد یا بکوشێدەمان، و هەمیش ناوزگم لە
دەوکردن و رخ لە بومبەیل دویکەڵ هەڕەمەکی و گولەی زنی ژان وەپی رەسێد.
پەیامنێر
کەناڵ جەزیرە راستەوخۆ حسێن عەلی ئەرا ئاژانس شەفەق نیوز وت: مەوقەی توومارکردن زنی
لەو شوینە ک مانگگرەیل چینە ناو کۆشک حکومەتی و پارچەیل کۆنکرێت رمانن، رەسیمە دەروازەی
کۆشکەگە لە پەخش زنی، و دەنگ گولە و بومب دویکەڵ رەسیە گووشم، و نووڕیمە مانگرەیل وەدەو
لەناو کۆشکەگە گلەو خوەن،  و کەسەیلیگ زەخمدار
کەفتنە نزیکم، و وە توکتوک هەڵیان گردن، و لەناو دەڵەک و گولەگە، کەفتمە وەر بومبیگ
دویکەڵ وگاز، و پارچەیگ لە کامیرای (reciver) لەی دەڵەکە گوم بوی.
سیمایلیگ
هۆلیوودی: مریمن؟ نە نیەمریمن
بەدر
رکابی پەیامنێر تەغییر ئەرا ئاژانس شەفەق نیوز ئویشێد: وەرجە دەرچینمان لە کۆشک حکومەتی،
کەفتیمنە وەر گولە وبومب دویکەڵ و گاز و دەنگ گولە وەشانمان رەد بوود، ودەنگ کیڤەی
ژنەفیمن، و هەر مەوقەیگ وتیایمن ئیسە گولە دەێدەلیمان، تا خوەم وکادرەگە لە رخەو جیاوە
وبویمن، و هیزیگ کەفتە شوینمان وە بەرگ سیا و ئەوانیش گولە لەلیمان وەشنن، و لەناو
دوو لایەن گیر هاتیمن و هەردوگیان گولە وەشنن، و لەژیر پارچەیگ کۆنکرێت خوەم شاردمەو.
رکابی
هەمیش ئویشێد: وینەگر کەناڵیگتر زیڕە کرد، و خوازیم ئارامی بکەم، و وەپیم وت: ئەوەسا
مریمن، باوجی تواستم دڵی ئارام بکەم، و وەپی وتم: ئەوەسا مینیمن، و بایەتە لەیرا بویمن
تا زەخمدار نەویمن.
رکابی
دیاری کرد ک هیزەگە رەسیە لامان و کوتەک ودۆنکی وەدەسیان بوی، و پەلامارمان دان، و
لەدەسیان وایمن وهەر کەفتنە شوینمان و گاز ئەرامان وەشانن، تا رەسیمە دەروازەی دەیشتینە
تا هوچانیگ بخوەم، و نووڕیمە وینەگرەگە ک لەلای پارچە کۆکریتەگە لەلام بوی، و وت؛ دەس
لەلیم وەشاننە و ئامێرەیلی شکاننە، و پەیامنێرگە گردنە، و رەسیمنە جوندی مەجهول و ماڵ
میوانی ئەنجومەن وەزیرەیل،  و هەنای شەکەت بویم،
و هیزەگە هاتە نزیکم، چیمە ناو کویچەیگ ولەورایش هیزیگ سەربازی بوی، دی لە پشت پارچە
ئاسنیگ (چینکۆ) نیشتم، و وەپیان وتم تویش شەکرە هاتمە، تا قورتار خوەم بکەم، و هیزەگە
ناچارم کرد لەو شوینە بچمە دەیشت، چوینکە وەرپرسایەتی سەڵامەتییم هەڵنیەگرێد.
٣،٥
کیلومەتر وەپای پەتی بڕێم
موستەفا
سگەر پەیامنێر ئێن ئاڕ تی عەرەبیە لە بەغداد 
ئویشێد: ناچار بویم وەگەرد نزیکەی ٢٥ لە رووژنامەوان و ناڕەزایل وەرەو دەر پشتینەی
کۆشک حکومەتی بوایمن، و هەنای رەسیمن کەسەیلیگ ئەرامان دەرچگن کوتەک وسۆندە هادەسیان،
ودڵنگ سیا پووشینە، و دەموچەویان شاریاسەو، و هەرکەسیگ تەقەلا دەێد لە دەرەگە بچوودە
دەیشت ئەوان پەلاماری دەن، و چوینکە بویە دەڵەک ودەسوەشانن، گشت چشتەیل رووژنامەوانیم
گوم کردم.
سگەر
هەمیش ئویشێد" هەنای جمیام تا لە دەروازەی کۆشکەگە بچمە دەیشت، بومبیگ گازی کەفتە
نزیک نیم مەتر لەلیم، دی هەناسم نەما و تاسیام، و دویای ئەوە وە تلیان لەژیر پای مەردمەگە
هاتمە هووش، و لەورا کەوشەگەمیش گوم کردم.
رەوانگەیگ
پسپۆر: حکومەت سزا نەیریا و سەندیکا بیدەنگە
لەلای
خوەییش،  رەوانگەی عراقی ئەرا ماف مرۆڤ، راپۆرتیگ
دەرکرد، وت: گشت لایەنەیل ئەو ململانە لەناوچەی خەزرا، جویر دوژمنیگ نووڕینە رووژنامەوانەیل
و میدیایل راگەیانن، و وە ڕاستەخۆ پەلاماریان دان، و بەشیگ لەو پەلامارەیلە ئەرا کوشتن
بویە، و سەندیکای رووژنامەنویسەیل هویج جویلەیگ وەرانوەر ئەو دەسدرویژیە لەبان رووژنامەنویسەیل
نەکرد، یە نشانەی رخبەریگە وەرانوەر سەندیکاگە، و بایەتە ئەندامەیلی هوشدار وە دامەزراویان
بوون.
راپۆرتەگە
وتیش" گشت لایەنەیل ململانەگە وە شیوەیگ ڕاستەخۆ رووژنامەوانەیل کردیانە ئامانج،
و دیارە رووژنامەنویسەیل وە دوژمن دانانە، ئی رەفتار و کردەوەیلە نوو نیین، و ناش دویاچگن
رووژنامەنویسی لە عراق دەن، و رووژنامەنویسەیل مەیدانی کەفنە وەر بڕیگ مەترسی، وداخەو
ک حکومەت موستەفا کازمی کار لەبان مقەیەتیکردن رووژنامەنویسەیل نەکرد، ک سزای کەسیگ
لەو تاوانکارەیلە نەیا، تەنانەت ئەوانیش ک هانە دامەزراو سەربازی و بەڵگە لەبانیان
هەس.
دیارە
رووژنامەنویسەیل و مقەیەتیکردنیان لە لیست هویچ حکومەتیگ عراقی نییە، هەرچەن ئازادی
رووژنامەوانی خوەی پشت هەر رژیمیگ دیموکراتیە.
ڤیدیۆی 1
ڤیدیۆی 2
ڤیدیۆی 3
